Φαήλος Κρανιδιώτης

Ο Γαρουφαήλ «Φαήλος» Κρανιδιώτης (Κορυδαλλός Πειραιώς, 16 Οκτωβρίου 1965) είναι Έλληνας πολιτικός, δικηγόρος και αρθρογράφος, αντιπρόεδρος του συνασπισμού Εθνική Δημιουργία και πρόεδρος της Νέας Δεξιάς.

Μετά την διαγραφή του από την Νέα Δημοκρατία, ο Κρανιδιώτης ίδρυσε στις 13 Μαΐου του 2016, πολιτικό κόμμα με την ονομασία Νέα Δεξιά, το οποίο τοποθετείται κοντά στην ιδεολογία της ευρύτερης λαϊκής δεξιάς.

Βιογραφικά Στοιχεία
Γεννήθηκε το 1965 στον Κορυδαλλό. Ο πατέρας του ήταν υπάλληλος του Οργανισμού Λιμένος Πειραιώς ενώ η μητέρα του γαζώτρια σε βιοτεχνία της Κοκκινιάς. Σπούδασε στο Τμήμα Νομικής του Αριστοτελείου Πανεπιστημίου Θεσσαλονίκης και δικηγορεί από το 1992. Υπηρέτησε τη θητεία του στις ειδικές δυνάμεις, στη 2α Μοίρα Αλεξιπτωτιστών, ως Έφεδρος Αξιωματικός.

Έγινε ευρύτερα γνωστός το 1999 ως δικηγόρος του Αμπντουλάχ Οτζαλάν, συμμετέχοντας τότε ενεργά στην περιπέτεια του κούρδου ηγέτη, η οποία κατέληξε στη σύλληψή του στο Ναϊρόμπι της Κένυας.

Πολιτική πορεία
Τα πρώτα του πολιτικά βήματα τα έκανε στην Ελληνική Ένωση για την Δικαιώματα και την Απελευθέρωση των Λαών που είχε ιδρύσει ο Μιχάλης Χαραλαμπίδης. Το 1988 υπήρξε πρωταγωνιστής ενός επεισοδίου στο μνημείο του Αγνώστου Στρατιώτη όταν πέταξε το στεφάνι που είχε καταθέσει σε αυτό ο τότε δήμαρχος Κωνσταντινούπολης Μεντρεντίν Νταλάν, ο οποίος ως αξιωματικός των Τουρκικών Ενόπλων Δυνάμεων συμμετείχε στις πολεμικές επιχειρήσεις κατά της Κύπρου, ενώ αργότερα ενεπλάκη στην υφαρπαγή χηρευουσών περιουσιών Ελλήνων της Κωνσταντινούπολης.

Το 1989 ήταν στο πλευρό του Αντώνη Τρίτση όταν, αφού αποχώρησε από το ΠΑΣΟΚ, δημιούργησε το Ελληνικό Ριζοσπαστικό Κίνημα του οποίου έγινε μέλος της Τριμελούς Επιτροπής της Γραμματείας. Από το 1993 είναι φίλος και συνεργάτης του Αντώνη Σαμαρά, τον οποίο και ακολούθησε στο εγχείρημα της Πολιτικής Άνοιξης. Στις ευρωεκλογές του 1999 υπήρξε υποψήφιος ευρωβουλευτής με την Πολιτική Άνοιξη. Για την πολύ στενή σχέση του με τον πρώην πρωθυπουργό δήλωσε ότι «με τον Αντώνη Σαμαρά είμαστε σύντροφοι εν όπλοις». Απορρίπτει τον χαρακτηρισμό «μυστικοσύμβουλος» και μιλάει για «μακρά και αδιάκοπη, επί 17 συναπτά έτη, πολιτική και αδελφική σχέση». Υπήρξε ιδρυτικό μέλος και πρόεδρος της οργάνωσης «Δίκτυο 21», η οποία αυτοπροσδιοριζόταν ως οργάνωση των αφυπνισμένων εθνικά Ελλήνων.

Στις εκλογές του 2012 ήταν υποψήφιος βουλευτής της Νέας Δημοκρατίας στην Β' Πειραιά, αλλά δεν εξελέγη, λαμβάνοντας 4.056 σταυρούς ως πρώτος επιλαχών. Επίσης ήταν υποψήφιος και στις δύο εκλογικές διαδικασίες του 2015 όταν και πήρε 8.389 σταυρούς, χωρίς να εκλεγεί.

Διαγραφή από τη Νέα Δημοκρατία
Ο πρόεδρος της Νέας Δημοκρατίας, Κυριάκος Μητσοτάκης τον διέγραψε οριστικά από το κόμμα τον Μάρτιο του 2016, ύστερα από δημόσιο κάλεσμα του Κρανιδιώτη στα μέσα δικτύωσης για εκτέλεση του πρώην υπουργού μεταναστευτικής πολιτικής Γιάννη Μουζάλα στο Γουδί με αφορμή τοποθέτηση του τελευταίου στο ζήτημα της ονομασίας της Βόρειας Μακεδονίας.

Απόψεις και κριτική
Αυτοπροσδιορίζεται ως εθνικιστής και αρθρογραφεί συχνά σε μέσα μαζικής ενημέρωσης και κοινωνικά δίκτυα. Έχει βρεθεί στο επίκεντρο έντονης δημόσιας κριτικής για τη δραστηριότητά του μέσω μέσων δικτύωσης και συγκεκριμένα για ρατσιστικό, ομοφοβικό και ακραίο λόγο. Στο παρελθόν είχε στηρίξει τα συσσίτια του νεοναζιστικού κόμματος της Χρυσής Αυγής από τα οποία εξαιρούνταν οι αλλοδαποί. Επίσης έχει δηλώσει τη δημόσια στήριξη του σε ευρωπαϊκά ακροδεξιά κόμματα όπως αυτό της Μαρίν Λε Πεν.

Με δηλώσεις του το 2018 κατά του Γιάννη Μπουτάρη επικρότησε δημόσια τη σωματική επίθεση που δέχθηκε ο Δήμαρχος: «Έτσι είναι κυρ Μπουτάρη. Όταν προμοτάρεις το Gay Pride την ίδια μέρα με την ημέρα Μνήμης της Γενοκτονίας, (...) χαριεντίζεσαι με τους Σκοπιανούς και χλευάζεις τις συγκεντρώσεις για το όνομα και έχεις το θράσος να εμφανίζεσαι στις εκδηλώσεις των Ποντίων, κάποιο τεμέτερον θα βρεθεί να σε σαπακιάσει στις φάπες. Άντε παραιτήσου, (...) κάνε και τατουάζ στον απαυτό σου τον Κεμάλ και πήγαινε να τελευτήσεις τον βίο σου στην αφάνεια». Η ανάρτηση «μίσους», όπως χαρακτηρίστηκε, καταδικάστηκε από τα ΜΜΕ. Λίγες ημέρες μετά το συμβάν κατέθεσε μήνυση κατά του Γιάννη Μπουτάρη κατηγορώντας τον ως αρνητή της Γενοκτονίας των Ελλήνων του Πόντου.

Παραπομπές

Έλληνες δικηγόροι
Έλληνες πολιτευτές
Έλληνες αρχηγοί κομμάτων